**Cutia cu amintiri**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prima zi de şcoală

mi-a venit

cam strâmt

ca un corset

mă strângeau

căderea frunzelor

şi ticăitul cadenţat

al ploii

şi vântul tăios

mă strângea

şi ziua aceea

în veşmânt cazon

mi se lipise

de suflet

şi-mi sugea

copilăria

prima zi de şcoală

a devenit refren

urma

după o lungă strofă însorită

cu sunet de valuri

şi pături mirositoare

de iarbă mătăsoasă

era

ca o rană veche

pe care toamna o deşira

cu nesaţ

lăsa să se scurgă

o dâră de sevă amăruie

durerea mă încremenea

în uniforma ţeapănă

a vremilor de- atunci

prima zi de şcoală

mi-a venit

mai apoi

ca o mănuşă

şi toate începuturile

şi toate încorsetările

şi toate plecările

au devenit

prime zile de şcoală

strofele însorite

au prins a se învârti

vertiginos

Doamne

ce picioroange are

timpul

refrenul s-a lăbărţat

aiurea

ca un sân

matusalemic

mi-a lunecat

şerpuitor

cu limbi de sepia

mi-a tatuat

străfundurile.